KYK: Meerkatjies steel harte in Oudtshoorn | Netwerk24
Deur Jackie Kruger 05 April 2018 07:28
Vir die eerste keer in 12 jaar is die Cango Wildlife Ranch-wildbesigtigingsentrum in Oudtshoorn vier babameerkatte ryker.
"Die laaste keer dat meerkatjies hier gebore is, was in 2006," sê Charleen Boshoff, 'n woordvoerder van die sentrum, in 'n verklaring.
Drie van die meerkatjies van naderby gesien. Foto: Cango Wildlife Ranch
Die vier het op 22 Februarie die eerste lewenslig aanskou en is onlangs aan die wêreld bekend gestel. Hul ma, die tweejarige Macy, is aan die einde van verlede jaar deur 'n besoeker aan die sentrum besorg nadat sy deur mense grootgemaak en aangehou is. Sy kon dus nie weer in die natuur vrygelaat word nie.
By die sentrum het sy gou maats gemaak met 'n eensame vrygesel en soos die spreekwoord lui, is die res geskiedenis.
Die nuwelinge is deur hul ma versorg en die sentrum se dierkundige span kon gereeld inloer om seker te maak dat alles klopdisselboom verloop.
Een van die kleingoed sit kiertsregop. Foto: Cango Wildlife Ranch
Volgens Boshoff is die meerkatjies perdfris en gesond. Meerkatte kan tot 77 dae dragtig wees en geboorte gee aan tot agt kleingoed op 'n slag.
"Volgens die San Diego-dieretuin in Amerika weeg pasgeborenes tussen 25 g en 36 g, soortgelyk aan die gewig van 'n teelepel suiker.
"Teen die negende dag het die vier by die sentrum reeds tussen 55 g en 60 g geweeg.
"Dit gaan baie goed met hulle en as deel van hul natuurlike gedrag help die hele kolonie bestaande uit die volwassenes Macy, Dusk en Scout om die babas groot te maak. Macy sal hulle waarskynlik tot nege weke lank soog, waarna hulle self vir kos sal begin soek," sê Boshoff.
Die vier se geslag sal eers vasgestel kan word wanneer hulle groter is. Mense kan name vir die vier kleintjies voorstel op die sentrum se Facebook-blad.